DEĊIŻJONI TAL-KUMMISSJONI
tas-6 ta' Settembru 2006
li tistabbilixxi l-kontribuzzjoni finanzjarja tal-Komunità lejn l-infieq li sar fil-kuntest tal-miżuri ta' emerġenza li ttieħdu fil-ġlieda kontra l-marda tal-bluetongue fl-Italja fl-2001 u fl-2002
(innotifikata taħt dokument numru C(2006) 3933)
(It-test bit-Taljan biss huwa awtentiku)
(2006/604/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 90/424/KEE tas-26 ta' Ġunju 1990 dwar in-nefqa fil-kamp veterinarju (1), u b'mod partikolari l-Artikolu 3(3) tagħha,
Billi:
(1)
It-tifqigħat tal-bluetongue (deni katarrali ta' l-annimali ovini) li saru fl-Italja fl-2001 u fl-2002. L-emerġenza ta' din il-marda ppreżentat riskju serju għall-popolazzjoni ta' bhejjem tal-Komunità.
(2)
Sabiex issir prevenzjoni tat-tixrid tal-marda u sabiex ikun hemm għajnuna għall-eradikazzjoni malajr kemm jista' jkun, il-Komunità għandha tikkontribwixxi lejn l-infieq eliġibbli li sar mill-Istati Membri skond il-miżuri ta' emerġenza li ttieħdu fil-ġlieda kontra l-marda, kif inhu previst fid-Deċiżjoni 90/424/KEE.
(3)
Id-Deċiżjoni tal-Kummissjoni 2003/677/KE ta' l-24 ta' Settembru 2003 dwar kontribuzzjoni finanzjarja mill-Komunità lejn l-eradikazzjoni tal-marda tal-bluetongue fl-Italja fl-2001 u fl-2002 (2) tat kontribuzzjoi finanzjarja mill-Komunità lill-Italja għall-infieq li sar fil-miżuri ta' emerġenza fil-ġlieda kontra l-marda tal-bluetongue li ġew implimentati fl-2001 u fl-2002.
(4)
Skond dik id-Deċiżjoni, ġie awtorizzat l-ewwel pagament ta' EUR 4 000 000.
(5)
Skond dik id-Deċiżjoni, il-bilanċ tal-kontribuzzjoni Komunitarja għandha tkun ibbażata fuq l-applikazzjoni li tressqet mill-Italja fid-19 ta' Diċembru 2003, fuq id-dokumenti ta' appoġġ u fuq ir-riżultati tal-kontrolli fuq il-post li saru mill-Kummissjoni. L-ammont stipolat fl-applikazzjoni li tressqet mill-Italja kien ta' EUR 24 515 016 li minnhom il-kontribuzzjoni finanzjarja Komunitarja ma tistax tkun ogħla minn 50 % tat-total fin-nefqa eliġibbli.
(6)
Fid-dawl ta' dawk il-konsiderazzjonijiet, l-ammont totali tal-kontibuzzjoni finanzjarja Komunitarja lejn in-nefqa eliġibbli li saret għall-eradikazzjoni tal-marda tal-bluetongue fl-Italja fl-2001 u fl-2002 għandu jiġi ffissat.
(7)
Ir-riżultati ta' l-ispezzjonijiet li saru mill-Kummissjoni f'konformità mar-regoli veterinarji Komunitarji u l-kondizzjonijiet għall-għoti ta' l-appoġġ finanzjarju Komunitarju ifissru l-ammont kollu li tressaq ma jistax jiġi rikonoxxut bħala wieħed eliġibbli għall-kontribuzzjoni finanzjarja Komunitarja.
(8)
L-osservazzjonijiet tal-Kummissjoni, il-konklużjonijet finali u l-metodu tal-kalkolu tan-nefqa eliġibbli ġew ikkomunikati lill-Italja fis-17 ta' Marzu 2006.
(9)
Il-miżuri previsti f'din id-Deċiżjoni huma f'konformità ma' l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
Il-kontribuzzjoni finanzjarja totali tal-Komunità lejn in-nefqa li hija assoċjata ma' l-eradikazzjoni tal-marda tal-bluetongue fl-Italja fl-2001 u fl-2002 skond id-Deċiżjoni 2003/677/KE hija ffissata għal EUR 7 358 839.
Minħabba li l-ewwel pagament ta' EUR 4 000 000 ġie mħallas diġà skond id-Deċiżjoni 2003/677/KE, il-bilanċ ta' EUR 3 358 839 għandu jitħallas lill-Italja.
Artikolu 2
Din id-Deċiżjoni hija indirizzata lir-Repubblika Taljana
Magħmul fi Brussell, nhar is-6 ta' Settembru 2006.